Róbert Wessman , fyrrverandi forstjóri Actavis , segir að starfslokasamningur hans við Actavis frá árinu 2008 sýni að hann var ekki vikið úr starfi heldur var samkomulag um starfslok hans . Þetta kemur fram í tilkynningu sem Róbert hefur sent frá sér vegna umfjöllunar um starfslok hans á vef Björgólfs Thors Björgólfssonar . Þar segir Björgólfur að Róbert hafi verið vikið úr starfi . „ Við gerðum formlegan samning um starfslokin og þar kemur hvergi fram að mér hafi verið vikið úr starfi heldur þvert á móti er tekið fram að samkomulag hafi náðst . Tekið er fram að uppsagnarfrestur verði greiddur sem var sex mánuðir og að ég styðji yfirfærslu verkefna til nýs forstjóra og verði aðgengilegur eftir þörfum . Ljóst má vera að hefði verið um brottrekstur að ræða hefðu bæði samningur og greiðslur til mín verið á annan veg . Ég vildi einfaldlega snúa mér að mínum eigin fjárfestingum og leiðir okkar skildu . Mér finnst áríðandi að rétt sé farið með þetta mál . Varnarbarrátta Björgólfs til að verja skaddað mannorð sitt hefur nú tekið á sig nýja mynd og fjöldi manns vinnur nú hörðum höndum til þess eins að þeyta ryki í augu almennings . Björgólfur virðist hreinlega neita að axla sína ábyrgð á þeim hrunadansi sem hér hefur orðið . Ekki verður hjá því komist að velta fyrir sér þeim kostnaði sem Björgólfur hefur nú varið í spunameistaravinnu og væri þeim peningum nú ekki betur varið í uppgjöri á skuldum fyrirtækja hans . Ég ætla mér ekki munnhöggvast við Björgólf í fjölmiðlum en hvet hann eindregið til að verja sín umsvif í íslensku viðskiptalífi með staðreyndum en ekki endurteknum rangfærslum , " segir í tilkynningu sem Róbert Wessman ritar undir .